Karmivat pellet pelottelevat jo täällä: juoksivat Tuusulassa lasten perässä pesäpallomailat kädessä

Pelle- ja possunaamareihin ja haalareihin pukeutuneet aikuisen kokoiset henkilöt pelottelivat nuoria tiistai-iltana Tuusulan Lahelassa. Pellet juoksivat pesäpallomailat käsissään ainakin yhden lapsen perässä. Kuva on kuvakaappaus nuorten tilanteesta kuvaamalta videolta.

Marianna Simo

KESKI-UUSIMAA | Pelottavat pellet säikyttelevät ihmisiä nyt jo Uudellamaalla. Naamioituneista ja ihmisten perässä juoksevista pelleistä tehtiin tiistai-iltana havaintoja muun muassa Tuusulassa ja Järvenpäässä.

Tuusulan Lahelassa kaksi aikuisen kokoista ihmistä pelotteli nuoria ja juoksi ainakin yhden lapsen perässä pesäpallomailat käsissään tiistai-iltana. Henkilöt olivat pukeutuneet haalareihin ja possu- ja pellenaamareihin.

Tuusulalainen Tytti Herronen kuuli asiasta kahdeksasluokkalaiselta pojaltaan, jonka kaverit viettivät iltaa Lahelan nuorisotalo Tertussa.

– Pojan kaveri oli juossut karkuun näitä tyyppejä. Ystäväni samanikäinen kahdeksasluokkalainen nuori otti myös yhteyttä ja kertoi, että lapset olivat olleet peloissaan Tertussa, Herronen kertoo.

Nuoret kuvasit pellet videolle. Tytti Herronen soittitapahtumasta kuultuaanhätäkeskukseen, mutta sieltä asiaa ei välitetty eteenpäin poliisille.

– Hätäkeskuksella ei ole kuulemma oikeutta ilmoittaa poliisille, kun tapauksesta on kulunut jo aikaa, Herronen kertoo.

Naamioituneiden ja ihmisiä pelottelevien ihmisten kerrotaan liikkuneen yöllä myös Järvenpäässä. Hurjimpien huhujen mukaan henkilöiden kerrotaan käyneen lähellä ihmisten kotiovia ja jopa yrittäneen ajaa autolla sivullisen päälle.

Yöaikaan ulkona liikkuvista ja ihmisiä pelottelevista klovneista on tehty tällä viikolla lukuisia havaintoja eri puolilta Suomea. Maailmalla nopeasti leviävä klovnivillitys sai alkunsa Yhdysvalloista. Sen syytä ei tiedetä.

Klovnien kerrotaan pääosin säikyttelevän ihmisiä, mutta vakavistakin väkivaltarikoksista on uutisoitu.Etelä-Ruotsissa klovniksi pukeutunut hyökkääjä puukotti nuorta miestä perjantaina. Suomessa klovneiksi naamioituneiden henkilöiden ei tiedetä toistaiseksi hyökänneen kenenkään kimppuun.